KZN-plaasaanval: ‘Man het nie geweet vrou is vermoor’Die toneel waar ŉ vrou tydens ŉ plaasaanval in die Tongaat-omgewing in KwaZulu-Natal vermoor is (19 April 2018). Foto: Reaction Unit South Africa Die man wat Woensdagaand deur drie aanvallers op ŉ plaas in die Tongaat-omgewing in KwaZulu-Natal oorval en erg aangerand is, het glo nie geweet dat sy vrou teen daardie tyd reeds vermoor was nie. Die egpaar is intussen as Steve en Vee Govender geïdentifiseer. Reaction Unit South Africa het in ŉ verklaring gesê van hul beamptes is vanoggend na die toneel ontbied nadat ŉ plaaslike inwoner op die erg beseerde man afgekom het. “By hul aankoms het die veiligheidsbeamptes familielede van die slagoffers ontmoet. Volgens boere in die gebied het hulle omstreeks 05:00 by die egpaar se huis aangekom om na hulle te soek. Hulle het ŉ hulpkreet van binne die huis gehoor en die deur oopgedwing met ŉ hamer en ŉ byl,” lui die verklaring. Volgens die verklaring is Steve, ŉ man in sy 70’s, erg beseer en bebloed in die huis aangetref. Vee se liggaam is in ŉ slaapkamer tussen ŉ muur en ŉ bed gevind. Haar hande was vasgemaak en haar mond was bedek. Paramedici het die man op die toneel behandel en hom na ŉ hospitaal geneem. “[Steve] is deur die aanvallers in die kombuis aangehou, terwyl sy vrou in die slaapkamer aangehou is. Volgens Steve was hy nie bewus dat sy vrou vermoor is nie,” lui die verklaring. Die toneel waar ŉ vrou tydens ŉ plaasaanval in die Tongaat-omgewing in KwaZulu-Natal vermoor is (19 April 2018). Foto: Reaction Unit South Africa Maroela Media het vroeër berig Steve is glo omstreeks 21:00 by die plaashek deur drie aanvallers oorval en in die huis in gedwing. Daar het die aanvallers hom en sy vrou vasgemaak en erg aangerand. “[Steve] is herhaaldelik met sy eie haelgeweer aangerand. Hy het gemaak of hy dood is toe hy besef het hy ken die aanvallers. Hy het net-net gelewe toe hy agt uur later op die kombuisvloer gevind is,” lui Reaction Unit se verklaring. Die aanvallers het daarna die huis geplunder voordat hulle op die vlug geslaan het. Paul Herbst, woordvoerder van IPSS Medical Recue, het gesê Govender is glo ŉ suikerrietboer. Lt.kol. Thulani Zwane, woordvoerder van die polisie, het die voorval aan Maroela Media bevestig.